
Lietuvos nacionalinis dailės muziejus Kauno knygų mugėje – Šiaurės pėdsakai ir garsių menininkų vaikystės istorijos
Rugsėjo 18–20 d. vyksiančioje Kauno knygų mugėje Lietuvos nacionalinis dailės muziejus (LNDM) pristatys savo leidybos naujienas ir įvairaus amžiaus skaitytojų jau pamėgtas knygas. Mugės programoje lankytojų lauks du LNDM leidinių pristatymai, kviesiantys pasinerti į skirtingas temas – netikėtas Arkties patirtis ir Baltijos regiono sąsajas su Šiaure bei garsių menininkų vaikystės žaidimų prisiminimus. 
Visomis mugės dienomis LNDM J1.1 stende lankytojai galės pavartyti ir įsigyti parodų katalogų, menininkų biografijų, spalvinimo knygų, kitų muziejaus leidinių ir suvenyrų.
Šiaurės pėdsakai Baltijos regiono kultūroje
Rugsėjo 18 d., penktadienį, 14 val. LLA renginių salėje bus pristatytas naujausias LNDM leidinys „Šešėliai palieka pėdsakus. Šiaurės kraštovaizdžio atmintis ir vaizduotė“. Apie knygą pasakos pratarmės autorius, LNDM generalinis direktorius dr. Arūnas Gelūnas, leidinio sudarytojos Gabrielė Radzevičiūtė ir Kotryna Markevičiūtė. Pokalbį moderuos filosofas, vieno iš leidinio straipsnių autorius dr. Laurynas Peluritis.
Leidinyje atskleidžiama, kokių pėdsakų Šiaurė paliko Lietuvos ir viso Baltijos regiono kultūroje. Menininkai, keliautojai, gamtininkai ir mąstytojai keliavo užpoliarės kryptimi vedami smalsumo ir tapatybės paieškų. Tačiau regiono santykį su Šiaure formavo ir sudėtingos istorinės aplinkybės, Baltijos kraštų gyventojus įtraukusios į Šiaurės kolonizacijos procesus. Ypač skaudžią patirtį liudija sovietinės represijos – tremtys, įkalinimai, priverstinis darbas ir karinė tarnyba tolimojoje Šiaurėje. Pažinti šiuos pasakojimus leidinyje skaitytojus kviečia menotyrininkų, istorikų, filosofų ir antropologų straipsniai.
Skirtingų sričių autorių žvilgsniai atveria Šiaurę kaip geografinę, kultūrinę ir istorinę erdvę, kurioje susipina asmeninės patirtys, vaizduotė, tapatybės paieškos ir sudėtingas kolonijinis palikimas. „Katalogą sumanėme kaip tarpdisciplininį leidinį, kuriame įvairių socialinių ir humanitarinių mokslų autorių tekstai išplečia parodos temą ją papildydami Šiaurės XX a. istorijos ir dabarties perspektyvomis. Dar vienas parodoje menkiau atspindėtas sluoksnis atsiveria knygoje, kai šiuos tekstus palydi vaizdinė medžiaga, parodos kūrinių reprodukcijos“, – dalijasi leidinio sudarytojos. Nuo XX a. pradžios iki šių dienų sukurti meno kūriniai ir vizualiniai archyvai iš Lietuvos, Latvijos ir Estijos čia susitinka su samių, Suomijos ir Norvegijos autorių kūryba ir leidžia priartėti prie įkūnyto Šiaurės, daugiausia Arkties, kraštovaizdžio patyrimo.
Apie leidinį tiesiogiai pasikalbėti su jo sudarytojomis bus galima dar prieš renginį – rugsėjo 18 d. 13–14 val. G. Radzevičiūtė ir K. Markevičiūtė skaitytojų lauks LNDM stende.
Menininkų vaikystės žaidimai – vienoje gražiausių metų knygų
Rugsėjo 20 d., sekmadienį, 13 val. Bibliotekų forume bus pristatyta LNDM Nacionalinės dailės galerijos išleista knygelė „Kregždutės“. Apie leidinį kalbės jo sudarytoja menininkė Beatričė Mockevičiūtė ir Nacionalinės dailės galerijos kuratorė Eglė Juocevičiūtė.
„Kregždutės“ jauniausius skaitytojus ir kūrybiškumo ugdymu besidominčius suaugusiuosius kviečia atrasti LNDM Nacionalinės dailės galerijos XX–XXI a. Lietuvos dailės ekspozicijoje pristatomų menininkų vaikystės žaidimus. Jų prisiminimai leidžia pažinti ne tik pačius kūrėjus, bet ir skirtingų laikotarpių kasdienybę, istorines aplinkybes, o asmenines istorijas papildo skatinančios žaisti ir kurti užduotys.
Knygos puslapiuose atgyja skirtingų kartų kūrėjų – Aleksandros Kasubos, Rūtos Katiliūtės, Žilvino Kempino, Jono Meko, Mindaugo Navako, Igorio Piekuro, Eglės Rakauskaitės, Marijos Teresės Rožanskaitės, Arvydo Šaltenio, Julijono Urbono, Artūro Valiaugos, Kazio Varnelio, Rimaldo Vikšraičio ir Kazės Zimblytės – vaikystės prisiminimai. Jie atrinkti iš autobiografijų, interviu, o dalis užrašyta leidinio sudarytojos iniciatyva.
Šių metų vasarį „Kregždutės“ sulaukė ir profesionalų įvertinimo – gražiausios 2025 m. Lietuvos knygos rinkimuose leidinys nugalėjo knygų vaikams kategorijoje. Pokalbį apie „Kregždutes“ bus galima pratęsti ir po pristatymo – rugsėjo 20 d. 14–15 val. B. Mockevičiūtė skaitytojų lauks LNDM stende.
LNDM leidybos naujienos ir skaitytojų pamėgtos knygos – Kaune
Meno mylėtojams LNDM stendas taps proga vienoje vietoje atrasti pastarųjų metų muziejaus leidybos naujienas ir jau skaitytojų pamėgtas knygas. Kasmet muziejaus leidybos kolekciją papildo keliolika aukštos meninės vertės, turinio ir poligrafinės kokybės meno albumų, parodų katalogų, mokslo straipsnių rinkinių ir studijų – vien pernai skaitytojams pristatyta dvylika naujų knygų. Jų Kauno knygų mugėje bus galima įsigyti rugsėjo 18–20 d.: penktadienį ir šeštadienį – 10–20 val., sekmadienį – 10–17 val. 
Tarp stende laukiančių knygų – Aleksandros Kasubos atsiminimai „Pakeliui į Ameriką“, tęsiantys daugelio skaitytojų per „Tiksintį vaiką“ pradėtą pažintį su menininke. Čia taip pat bus galima įsigyti „Bičiulių kortelę“ – ją turintys gali nemokamai lankytis devyniuose muziejaus padaliniuose Vilniuje, Klaipėdoje, Palangoje ir Juodkrantėje, yra kviečiami į išskirtines patirtis ir gali naudotis nuolaidomis ekskursijoms, kartu atvykstančių asmenų bilietams ir leidiniams. Nespėję išsirinkti norimų leidinių mugėje, jų galės įsigyti LNDM elektroninėje parduotuvėje ir muziejų kasose. 
image1.png
LIETUVOS
NACIONALINIS
DAILES
MUZIEJUS




